Tuolla puolen
Taakse pilven tumman päivä katoaa --
 polulleni synkkä varjo lankeaa.

 On niin toivotonta yössä taivaltaa --
 liian verkkaan taival tuskain katkeaa.

 Onnen korpimaahan päivä paista ei --
 sinne yössä eksyin, polkuni mun vei.

 Tuolla puolen pilven alkaa tähtitie,
 joka loistaa, välkkyy, kirkkauteen vie.

 Tuolla puolen pilven varmaan onnenmaa,
 korpeen eksynyttä lastaan odottaa.

 Milloin tähtitielle astua mä saan,
 jättää tuskat taakse onnen korpimaan?

 Kohta tuolla puolen pilven tumman lien --
 mukana vain muiston korpitiestä vien.